Tursavarude taastamine

[pic] | EUROOPA ÜHENDUSTE KOMISJON |

Brüssel, 2.4.2008

SEK(2008) 389

KOMISJONI TALITUSTE TÖÖDOKUMENT Lisatud dokumendile Ettepanek: NÕUKOGU MÄÄRUS, millega muudetakse määrust (EÜ) nr 423/2004 seoses tursavarude taastamisega ning määrust (EMÜ) nr 2847/93

MÕJU HINDAMISE KOKKUVÕTE ettepaneku kohta, millega kehtestatakse tursavarude taastamise muudetud meetmed

{KOM(2008)162}

KOMISJONI TALITUSTE TÖÖDOKUMENT

MÕJU HINDAMISE KOKKUVÕTE ettepaneku kohta, millega kehtestatakse tursavarude taastamise muudetud meetmed

Käesolevas mõjuhinnangus käsitletakse ettepanekut, millega kehtestataks muudetud lähenemisviis tursavarude taastamisele. Ettepaneku reguleerimisala hõlmab tursavaru, mis asub neljas kehtiva tursavarude taastamise määrusega hõlmatud piirkonnas: 1) Põhjameres, Skagerraki ja La Manche’i idaosas; 2) Kattegatis; 3) Šotimaast läänes asuvas piirkonnas; 4) Iiri meres, ja ühes uues piirkonnas: 5) Keldi meres.

Pärast tursavaru kudekarja biomassi pidevat, aastaid kestnud vähenemist esitas Rahvusvaheline Mereuurimise Nõukogu (ICES) teadusuuringute tulemused, mille kohaselt ähvardas tursavarusid hävimisoht, ja soovitas kehtestada nende taastamise korra. Selle tulemusena võttis nõukogu 2004. aastal vastu tursavarude taastamise kava, et kehtestada lubatud kogupüük ja püügikoormuse piirangud vastavalt kindlaksmääratud eeskirjadele ja lähtudes viimaste teadusuuringute tulemustest.

Kahjuks ei ole varude taastamise korra nelja kohaldamisaasta jooksul suudetud vähendada kalastussuremust tursavarude taastumiseks vajalikul määral. Varude aeglane taastumine teeb vajalikuks kava tingimuste läbivaatamise, et kõrvaldada selle puudused.

Käesolevas aruandes hinnatakse ühenduse võimalusi pakkuda tõhusaid tursavarude taastamise meetmeid. Selles analüüsitakse järgmisi võimalusi:

1. valikuvõimalus: praeguse olukorra säilitamine – olemasoleva kava muutmata jätmine

Olemasolev tursavarude taastamise kava põhineb nõudel, et lubatud kogupüük määrataks igal aastal tasemel, mis tooks kaasa kudekarja biomassi suurenemise 30 % kuni saavutatakse varude ammendumise vältimiseks ohutu bioloogiline piir. Kõnealune lähenemisviis on osutunud ebapraktiliseks.

2. valikuvõimalus: jõustamise parandamine

Kaalutud on kehtiva õigusakti ettepaneku säilitamist, ent selle jõustamise parandamist. Hiljutised analüüsid näitavad siiski, et teatatud lossitud kogused ja kasutatud püügikoormus on lubatud tasemel. Arvatakse, et jõustamine on viimasel ajal paranenud ega mängi ülepüügi probleemi puhul olulist rolli. Jõustamise parandamine on küll soovitav, kuid tursavarude taastamiseks sellest ei piisa.

3. valikuvõimalus: püügipiirkondade sulgemine

Üheks majandamisvõimaluseks on peetud tursapüügipiirkondade täielikku sulgemist varude taastamise eesmärgil. Sellistel drastilistel meetmetel oleksid rasked sotsiaalsed ja majanduslikud tagajärjed, sest samades püügipiirkondades püütakse teisigi majanduslikult olulisi liike (kilttursk, merlang, euroopa merikurat ja norra salehomaar). Hoolimata ulatuslikust analüüsist ei ole suudetud kindlaks teha ühtki püügipiirkonda, mille sulgemine tursa kaitsmise eesmärgil oleks praktiline. Probleem on selles, et tursk on väga laialt levinud kala ja mis tahes konkreetse püügipiirkonna sulgemine (kui seda tehakse püügikoormust vähendamata), nihutaks püügikoormuse tõenäoliselt teise piirkonda, kust püütaks tõenäoliselt rohkem turska.

4. valikuvõimalus: majanduslike vahendite kasutamine

Tursavarude taastamiseks on kaalutud majanduslike vahendite kasutamist. Majanduslikud vahendid võivad suurendada keskkonnajuhtimise tõhusust ja tasuvust, stimuleerida investeeringute tegemist ja luua rahalisi vahendeid bioloogilise mitmekesisuse kaitseks. Ühises kalanduspoliitikas ei ole siiski ette nähtud poliitikavaldkonnapõhiste majanduslike stiimulite kasutamist.

5. valikuvõimalus: tursavarude taastamise kava lihtsustamine ja tugevdamine

Kõnealune võimalus hõlmab olemasolevate tursavarude taastamise meetmete läbivaatamist, et lihtsustada lubatud kogupüügi kehtestamise eeskirju ja muuta need selgemaks ning näha ette toimimispõhimõtted teadusuuringute ebatäpsete ja puudulike tulemuste puhul. Muudetud kavas asendataks olemasolev merel viibitud päevade arvu süsteem meetodiga, mille kohaselt haldaksid püügikoormust liikmesriigid vastavalt ühenduse õigusaktides sätestatud tasemetele. Muudetud kava keskenduks kõige enam turska püüdvate laevade püügikoormuse vähendamisele.

Teadusuuringute ja sidusrühmadega peetud konsultatsioonide tulemuste kohaselt saab seatud eesmärgi, milleks on suurendada igal aastal tursavarusid kindla protsendimäära võrra, asendada meetodiga, mille kohaselt vähendatakse kalastussuremust järk-järgult, aidates kaasa varude taastumisele ja lõppkokkuvõttes saagikuse suurenemisele.

Järeldus

Aruandes järeldatakse, et valida tuleks 5. valikuvõimalus, s.o täiendatud kava, mille kohaselt muudetakse tursavarude taastamise meetmeid, sest teised valikuvõimalused oleksid ebatõhusad, ebapraktilised või avaldaksid lähemas perspektiivis suurt negatiivset mõju tööhõivele ja sissetulekutele.

Kõnealust võimalust toetasid ka sidusrühmad, kellega konsulteeriti selle väljatöötamise jooksul põhjalikult.